**ΛΑΪΚΗ ΣΥΣΠΕΙΡΩΣΗ ΚΑΛΛΙΘΕΑΣ**

Προς

τον Πρόεδρο του Δημοτικού Συμβουλίου

τον Δήμαρχο

Κοινοποίηση: μέλη του Δημοτικού Συμβουλίου

Καλλιθέα 27/03/2025

Συνάδελφοι επαναφέρουμε το θέμα για τα προβλήματα στα σχολεία της Καλλιθέας αφού δεν έχει γίνει αποδεκτό έως σήμερα το αίτημα της Λαϊκής Συσπείρωσης Καλλιθέας να γίνει ειδική συνεδρίαση στο δημοτικό συμβούλιο για τα ζητήματα που αφορούν το χώρο της εκπαίδευσης στον Δήμο μας, με συμμετοχή όλων των εμπλεκόμενων φορέων, συλλόγους διδασκόντων, γονέων και μαθητών.

Η πολιτική της υποχρηματοδότησης και της μετάθεσης των ευθυνών μεταξύ υπουργείων και δήμων για την επίβλεψη και τη συντήρηση των σχολείων, έχει οδηγήσει σε μια άκρως επικίνδυνη κατάσταση τα σχολεία συνολικά της χώρας αλλά και του Δήμου μας.

Καμία μέριμνα δεν υπάρχει στα ζητήματα της πρόληψης και ασφάλειας, που αφήνονται καθαρά στην τύχη στο ʺπάμε και όπου βγείʺ.

Χαρακτηριστικό δείγμα αυτής της κατάστασης είναι τα κτίρια των Ειδικών σχολείων της περιοχής μας.

Όλοι γνωρίζουμε την κατάσταση που επικρατεί στις τραγικές ελλείψεις στις κτιριακές υποδομές στα 3 αυτά σχολεία. Επιπλέον ενώ το ΕΕΕΕΚ ιδρύθηκε τον Ιούνιο του 2017 έπειτα από αίτημα  αποσυμφόρησης του ΕΕΕΕΚ Αγίου Δημητρίου τώρα εξετάζεται η αύξηση των παιδιών σε ένα ήδη ανεπαρκές σχολείο

Στο 1ο Ειδικό Δημοτικό και Ειδικό Νηπιαγωγείο Καλλιθέας οι μαθητές προαυλίζονται στους διαδρόμους του 1ου και 2ου ορόφου.

Στο 13ο Δημοτικό λόγω βλάβης του ανελκυστήρα εδώ και **4 χρόνια** δεν έχει πρόσβαση στο εργαστήριο πληροφορικής μαθητής με αναπηρία.

Ας μη συζητήσουμε για το 2ο Γυμνάσιο που φοιτούν παιδιά από το ΚΕΑΤ οπότε ο ανελκυστήρας είναι απαραίτητος για την πρόσβαση στις αίθουσες, που ναι μεν έχει μπει στο πρόγραμμα αλλά μέχρι να υλοποιηθεί οι μαθητές θα έχουν αποφοιτήσει όπως τόσοι άλλοι που περίμεναν και πέρασαν χρόνια…

Είναι πρόκληση να υπάρχει μια τέτοια προβληματική εγκληματική εγκατάλειψη και αδιαφορία σε σχέση με τις ανάγκες εκπαίδευσης των παιδιών με αναπηρία σε έναν από τους μεγαλύτερους δήμους τις Αττικής, να μην εξασφαλίζεται το στοιχειώδες, δηλαδή ασφαλή και επαρκή κτίρια για ειδικά σχολεία, την ίδια στιγμή που δίνονται εκατομμύρια σε πολεμικές δαπάνες

**Αντισεισμικοί Έλεγχοι**

Γνωρίζουμε ότι οι πρωτοβάθμιοι οπτικοί έλεγχοι που έχουν ανατεθεί στο ΤΕΕ και τα δελτία τα συγκεντρώνει ο ΟΑΣΠ ξεκίνησαν με μεγάλη καθυστέρηση, είναι απλώς οπτικοί, δηλαδή οι στοιχειωδέστεροι, έως και ανεπαρκείς, και πάλι στο πρόγραμμα δεν προβλέπεται χρηματοδότηση προς τους δήμους, ώστε εκεί που ανευρίσκονται σημαντικά ευρήματα να γίνονται οι αναγκαίες κτιριακές παρεμβάσεις. Επιπλέον, τα σχολεία ελέγχονται χωρίς καμία προτεραιότητα με βάση την παλαιότητα, την καταπόνηση από προηγούμενους σεισμούς, αλλά με κλήρωση (!) δηλαδή χωρίς κανένα επιστημονικό κριτήριο.

Ποια είναι τα στοιχεία που έχουμε ?

**Συντήρηση Σχολείων**

Επίσης θα θέλαμε να μας ενημερώσετε τι γίνεται με τη συντήρηση των σχολείων όπως ζητήματα πυροπροστασίας και πυρασφάλειας, υδραυλικά, ηλεκτρολογικές εγκαταστάσεις, ακατάλληλοι προαύλιοι χώροι

Σε κάθε περίπτωση, δεν μπορούμε να δεχόμαστε μετά το πρώτο τέταρτο του 21ου αιώνα οι σχολικές υποδομές να ανταποκρίνονται σε πολλές δεκαετίες παλιότερα. Δεν μπορεί η ασφάλεια των παιδιών να αντιμετωπίζεται με πρόχειρες λύσεις, ευχολόγια και αναμονή... της επόμενης καταστροφής. Η ζωή και η μόρφωση των παιδιών μας δεν μπορούν να μπαίνουν στη ζυγαριά του κόστους - οφέλους. Οι μαθητές δικαιούνται σύγχρονα, ασφαλή, λειτουργικά σχολεία. Και αυτό δεν είναι πολυτέλεια, είναι δικαίωμά μας σήμερα και υποχρέωση του κράτους.

Θέτουμε ακόμα μια φορά το αίτημα της Λαϊκής Συσπείρωσης Καλλιθέας να έρθει σε ειδική συνεδρίαση στο δημοτικό συμβούλιο για τα ζητήματα που αφορούν το χώρο της εκπαίδευσης στον Δήμο μας, με συμμετοχή όλων των εμπλεκόμενων φορέων, συλλόγους διδασκόντων, γονέων και μαθητών.

Στην παρούσα Ειδική Συνεδρίαση Λογοδοσίας, ζητάμε από τη Δημοτική Αρχή να μας απαντήσει τι μέτρα προτίθεται να πάρει ώστε να δρομολογηθούν άμεσα λύσεις στα αναφερόμενα τρέχοντα προβλήματα.